
ACORD 78/2008, DE 21 DE MAIG, DEL PLE DEL CONSELL DE L’AUDIOVISUAL DE CATALUNYA

Expedient núm.14/A/2007. Modificació de l’estructura accionarial de la societat Comit Audiovisual, S.L.

1. Antecedents

I. El 25 de gener de 2007 va tenir entrada en aquest Consell (registre entrada 6.136/2007) escrit al qual s’adjuntava informe sobre els canvis societaris efectuats per la societat Comit Audiovisual, S.L., sense formular expressa sol·licitud d’autorització. L’escrit no contenia sol·licitud d’autorització de diverses operacions de modificació de l’estructura accionarial ni documentació acreditativa motiu pel qual es va requerir al sol·licitant. El 20 de novembre de 2007 el Conseller Delegat de la societat Comit Audiovisual, S.L., va presentar sol·licitud juntament amb la documentació.

II. La societat Comit Audiovisual, S.L. té un capital social de 30.000 €, dividit en 1000 participacions socials de 30 € cadascuna i s’integra pels següents socis i percentatges de participació: Premsa d’Osona, S.A., 43,4% del capital social, Prensa Leridana, S.A., 22,4%, Hermes Comunicacions, S.A., 18,7%, i Edicions Intercomarcals, S.A., un 15,5%.

III. La societat Comit Audiovisual, S.L. va resultar adjudicatària de sis concessions del concurs públic per a l’adjudicació de quaranta-vuit concessions del servei públic de radiodifusió sonora digital terrestre d’àmbit comarcal o supracomarcal (DOGC núm. 3943 de 8 d’agost de 2003). En concret, té adjudicades tres concessions d’àmbit supracomarcal a les Comarques de Barcelona, Tarragona, i Montsià Baix Ebre i tres d’àmbit comarcal al Gironès, Bages i Osona.

IV. Vist l’informe de l’Àrea Jurídica del Consell de l’Audiovisual de Catalunya.

2. Fonaments de dret

a. Competència del Consell de l’Audiovisual de Catalunya

L’article 41 i l’apartat 1.b) de la disposició transitòria cinquena LCA estableixen que el Consell de l’Audiovisual de Catalunya esdevé l’òrgan competent per a la tramitació i resolució dels expedients de modificació de l’estructura accionarial o empresarial dels prestadors dels serveis de comunicació audiovisual iniciats amb posterioritat a l’entrada en vigor de la Llei.
b. Descripció de les operacions objecte d’autorització administrativa.

La societat Comit Audiovisual, S.L. sol·licità a aquest Consell, mitjançant escrit signat pel Conseller Delegat Sr. Jordi Molet Cateura, l’autorització de diverses operacions societàries descrites a continuació. A l’esmentat escrit de sol·licitud s’adjuntà un informe signat pel Conseller Delegat de la societat Comit Audiovisual, S.L. i diverses escriptures públiques que documentaven les operacions dutes a terme.
En el moment de concórrer com a licitador al concurs per a l’adjudicació de les concessions del servei públic de radiodifusió sonora digital terrestre d’àmbit comarcal o supracomarcal els socis de Comit Audiovisual, S.L. eren la societat Coordinadora de Mitjans, S.A., amb una participació del 65% i l’Institut d’Edicions, Organisme Autònom de la Diputació de Barcelona, amb un 35% del capital social.

Amb posterioritat a l’adjudicació de les sis concessions la societat Comit Audiovisual, S.L. va efectuar les següents operacions:

a) El 8 de març de 2006, l’Institut d’Edicions, titular de 350 participacions, va cedir-les a la societat Coordinadora de Mitjans, S.A., essent el preu total de la transmissió de 0 €, fet que determinà la unipersonalitat de la societat. 

La societat Coordinadora de Mitjans, S.A., aleshores soci únic de Comit Audiovisual, S.L.U., estava formada per Hermes Comunicacions, S.A., Partal Maresma i Associats, S.L., Prensa Leridana, Edicions Intercomarcals, S.A., Publicacions del Penedès, S.A., Premsa d’Osona, S.A., Premsa Andorrana, S.A.

b) El 24 de maig de 2006 la societat Coordinadora de Mitjans, S.A. va vendre la totalitat de les 1000 participacions socials de Comit Audiovisual als seus socis amb els percentatges següents: Hermes Comunicacions, S.A., (33’2%), Premsa d’Osona, S.A. (20’9%), Prensa Leridana, S.A., (19’4%), Edicions Intercomarcals, S.A., (13’3%), Publicacions del Penedès, S.A., (3’2%), Premsa Andorrana, S.A., (5%) i Partal Maresma i Assocats, S.L. (5%).

c) El mateix 24 de maig de 2006, la societat Hermes Comunicacions, S.A. va vendre a la societat Premsa d’Osona, S.A., 170 participacions de Comit Audiovisual, S.L. Com a conseqüència d’aquesta operació Hermes Comunicacions, S.A. va reduir la seva participació en un 16,2% mentre Premsa d’Osona S.A. la va incrementar fins a assolir un 37’9% del capital social de la citada societat.

d) El 30 de desembre de 2006 la Junta Extraordinària de Comit Audiovisual, S.L. va acordar reduir el capital social en la quantitat de 120.000 €, que va quedar xifrat en 0 €. La reducció s’efectuà mitjançant l’amortització de la totalitat de les 1000 participacions socials, amb un valor nominal 120 €. La finalitat de la reducció era restablir l’equilibri entre el capital social i el patrimoni de la societat disminuït com a conseqüència de les pèrdues. Simultàniament es va acordar l’ampliació del capital social de Comit Audiovisual,S.L. en la quantitat de 30.000 €, mitjançant la creació de 1000 noves participacions socials de 30 € de valor nominal cadascuna, numerades de l’1 al 1000. 

La composició i percentatges resultants d’aquesta operació van ser els següents: Premsa d’Osona, S.A. (43,4%), Prensa Leridana, S.A. (22,4%), Hermes Comunicacions, S.A. (18,7%), Edicions Intercomarcals. S.A. (15,5%) del capital social de Comit Audiovisual, S.L.

Dins de les propostes econòmiques, incloses en el sobre “B”, presentades per Comit Audiovisual, S.L. en el procés de licitació del concurs per a l’adjudicació de concessions administratives per a la prestació del servei públic de radiodifusió sonora digital terrestre (Digital Audio Broadcasting) d’àmbit comarcal i supracomarcal, la societat va formular el següent compromís:

“DECLARA: 

2.- Que atès l’exposat en el punt anterior, l’accionista principal de Comit Audiovisual, S.L. es compromet a mantenir la seva participació en el capital social de forma inalterable, i en els mateixos termes que en l’actualitat.”

Aquest compromís només va ser subscrit ”per l’accionista principal de Comit Audiovisual, S.L.” que, aleshores, era Coordinadora de Mitjans, S.A. (65% del capital social). L’Institut d’Edicions, soci minoritari, no el va formular.

A la Proposta Econòmica també s’especificà el següent:

“ (...) amb la corresponent autorització administrativa, només es produiran modificacions en funció de les necessitats de finançament de la societat i de les aportacions fetes pels socis en cada moment. En aquest sentit, aporta el compromís dels socis de cobrir les necessitats financeres de la societat i de romandre dins de l’accionariat de la mateixa durant el període de la concessió.”

Pel que fa als compromisos subscrits individualment pels socis de Comit Audiovisual, S.L., únicament van ser efectuats pels representants legals de les societats Premsa d’Osona, S.A., Prensa Leridana, S.A., Edicions Intercomarcals, S.A., Hermes Comunicacions, S.A., tots ells socis, al seu torn, del soci majoritari Coordinadora de Mitjans, S.A.

Les declaracions aportades pels referits socis van ser del tenor literal següent:

“ (...) garanteix el compromís de romandre dins de l’accionariat de Comit Audiovisual, S.L., durant tot el període de vigència de la concessió i de les possibles renovacions”.

Per tant, les quatre societats que van efectuar els compromisos coincideixen, íntegrament, amb els actuals socis de la societat Comit Audiovisual, S.L. 

Cap de les successives operacions societàries dutes a terme per la societat Comit Audiovisual, S.L., ha comportat un canvi de control, malgrat la desaparició del capital social de l’ Institut d’Edicions (35%) i de la societat Coordinadora de Mitjans, S.A (65%), atès que els socis d’aquesta última que subscrigueren el compromís de permanència (Premsa d’Osona, S.A., Prensa Leridana, S.A., Edicions Intercomarcals, S.A. i Hermes Comunicacions, S.A.) són els mateixos que els titulars actuals de les participacions socials de Comit Audiovisual, S.L. Per tant, es pot concloure que no hi ha una vulneració dels compromisos d’estabilitat en el capital social per cap dels socis que els efectuaren.

En no existir un efectiu canvi de control no s’ha d’analitzar si les operacions de modificació de l’estructura accionarial a que fa referència el present informe s’adeqüen a les garanties del pluralisme i control de les concentracions en la comunicació audiovisual, establertes en el Títol IV, Capítol II de la Llei 22/2005, de 29 de desembre, de la comunicació audiovisual de Catalunya.

En definitiva, hi ha dos motius fonamentals que justifiquen l’autorització d’aquestes operacions. En primer lloc, el compromís particular efectuat per la societat que admet la possibilitat de modificar l’estructura de capital social en el cas que obeeixi a sobrevingudes necessitats de finançament de la societat. I en segon lloc, els quatre socis de la societat Coordinadora de Mitjans, S.A. (Premsa d’Osona, S.A., Prensa Leridana, S.A., Edicions Intercomarcals, S.A., i Hermes Comunicacions, S.A.) que van subscriure compromisos individuals de romandre dins del capital social de Comit Audiovisual, S.L. són els mateixos que els socis actuals.

Per tot l’exposat, el Ple del Consell de l’Audiovisual de Catalunya adopta els següents:

ACORDS
1. Autoritzar les operacions efectuades en el capital social de Comit Audiovisual, S.L., relacionades a la part expositiva d’aquest acord, que han conformat l’estructura actual del capital social de la societat, que queda distribuït de la següent forma: Premsa d’Osona, S.A. (43,4%), Prensa Leridana, S.A. (22,4%), Hermes Comunicacions, S.A. (18,7%) i Edicions Intercomarcals, S.A., (15,5%).

2. L’autorització de les operacions objecte d’aquest Acord s’entén sens perjudici de la plena vigència del règim jurídic concessional aplicable a Comit Audiovisual, S.L., d’acord amb el que estableix la normativa vigent i els compromisos particulars assumits pel concessionari. Així mateix, el concessionari resta obligat a respectar els paràmetres tècnics assignats a l’emissora.

3. Notificar aquest Acord a la societat Comit Audiovisual, S.L. i a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.

Barcelona, a 21 de maig de 2008

Josep M. Carbonell i Abelló

Dolors Comas d’Argemir i Cendra

President

Consellera secretària

